Aand 1 op Rebusfontein – Appeltjie
Posted byappeltjie 28th Jul 2020 Posted inUncategorizedTags:musika en neef, rebusfontein, towerinne, verbeeldingsvlug
Ek tower myself, die geliefde en die FJ4X4 tot op Rebusfontein. (Waarom die 4X4 ook? Die geliefde hou van ry en die VVVTT se sagte vloer werk nie goed saam met Neef se maag nie.) Ons gaan vandag ons huisie reg inrig. Ja, ons verbeelding werk oortyd, maar die geliefde hou daarvan om sy hande te gebruik, so werk gaan ons vandag werk. Ek spring in die woonkamer in, wens die heerlike sagte banke tot op hul plekke. Sak sommer weg in 1 net om seker te maak dis regtig soos die advertensie belowe het. Ons is lief vir musiek, so die musieksentrum met surround sound en tweeters (and all that bass) is 'n moet. Gelukkig sal ons towerdorpie al my musiekklanke in ons huisie hou. Op 'n rakkie teen die muur is daar plek vir onthougoedjies van die kleinkinders. Ja, hulle gaan leer van Rebusfontein en die wonder van verbeelding. Elke klippie en takkie wat vir Ouma en Oupa gebring word, sal daar uitgestal word.
Neef sak in die kombuisgedeelte in. Gasstoof, vrieskas vir al die vleis wat moet saamkom, skerp messe veilig in die blok. Panne en potte klaar gehang aan hakke teen die dak vasgemaak. Vrugte word gestapel in die bloubont bak. Ek het mooi gesmeek vir die yskassie vir my melk (ononderhandelbaar) en groente. Ons gaan mos vleis braai, is daar dan iets anders ook nodig? Mans!
Buite wag die groot werk. Die vetplantjies uit my tuin, liefdevol en sorgsaam gekweek elkeen in sy eie bakkie, word gerangskik om die mooiste vertoning te kan maak. In die wonderlike, altyd heerlik warm weer van Rebus, gaan hulle floreer.
Neef beloer die braai-area. Puntenerig het hy sy eie gebou – gesny, gesweis, geverf, getoets. Net die regte grootte vir 2 roosters – vol vleis. Dit hang perfek aan die paaltjies rondom die dek. Ek hoop die platpot vir die brood is ingepak. Om die hoek is die hardehout stompies netjies gestapel. Genoeg vir 'n jaar. Vanaand gaan die vlamme weer sorg vir 'n gesellige atmosfeer.
Netnou gaan ons oorglip na Una, haar heerlike soutvleis tertjies proe. Sodra Christa kom, haar saambringgoed uit Kazakstan bewonder. Toortsie sal hier inwaai en opgewondenheid aflaai uit haar onuitputbare bron lewensvreugde. Wie weet, dalk vind ons die ander in die dammetjie op lilo's of nie, ontmoet ons die ander tydens 'n vroegaand wandeling.
Drome word hiervan gemaak.
21 thoughts on "Aand 1 op Rebusfontein"
Hmmm, plant jy gedagtes? Ek sal moet saambring, sal kyk wat ek kan optower. Dankie, lekker saamgekuier.
28th Jul 2020 at 5:52 pm
gedagtes, idees, drome …….
28th Jul 2020 at 5:54 pm
Dankie, hoor …
28th Jul 2020 at 5:13 pm
Ek wag vir julle, die soutvleis tertjies staan reg. Ek is baie beindruk met myself, Appeltjie, hier op Rebus het ek vlytige vingers en is ek ń bobaas bakster. Let wel, hier op Rebus, nè… Jou vetplantjies is lieflik, jy gaan my nou eers sit en vertel hoe om te maak.
verplantjies is die wonderlikste goed. Sit 'n blaartjie neer en hy maak 'n wortel ondertoe en 'n plantjie boontoe. Sommige vetties maak babas aan die stamme wat net afpluk en sommige vetties speen af en daardie afspeensel maak ook wortels.
Oeeee lekker. Kan ons kom saambraai? Wat braai julle? Ons sal saambring. En sommer 'n lekker broccolislaai en al die nodige vir die mansmense en dinge, jy weet. Jy skryf sommer lekker.
28th Jul 2020 at 5:55 pm
Die manne sal vleis eet – in enige vorm. Ek sal saam proe daaraan en dan weglê aan die groente bykomstighede. En braaibroodjies – banting manier as jy dit sal bring.
Ek is lui vir bak, maar sal ons vleis, wors en slaaie bring.
Jou plekkie lyk tog te lekker.
Is dit neef se skouer daar teen jou regteroor? 🙂
28th Jul 2020 at 5:56 pm
yip yip en nogmaals yip.
29th Jul 2020 at 9:43 am
Jy laat vir Neef glimlag. 🙂
28th Jul 2020 at 10:24 pm
Kan ons almal kom braai? Is daai rooster groot genoeg?
Dis Rebusfontein. Daar is alles moontlik.
Ek hou baie van jou huisie.
30th Jul 2020 at 2:24 pm
Ek sal eendag regtig in so huisie wil bly…dis baie mooi. Sjoe, ek sal graag wil saambraai maar paptert is uit by my. Ek kan NIE paptert maak nie…..